**Johan Jørgen Ugland** (1921–2010) var skipsreder, bonde, mesén, ordfører og milliardær fra Gjømle i Grimstad.

Biografi
--------

Johan Jørgen Ugland var sønn av skipsreder Johan Milmar Ugland (1881-1960) og Sara «Sarita» Lund (1892-1981). Han begynte å arbeide i farens rederi i 1947, og da faren døde i 1960, overtok han og broren Andreas Kjell Lund Ugland Uglands Rederi etter sin avdøde far, som hadde etablert rederiet 30. juni 1930. Han var inntil sin død daglig leder for J. J. Ugland og innehaver av Ugland Gård. Uglands shippingimperium hadde i 2010 1000 ansatte, og i 2008 et overskudd på 530 millioner.

Uglands første kone var Liv Blom (f. 24. mars 1922). Sammen fikk de barna Jørgen Ugland, Lars Torgeir Ugland og Gerd Jorun Ugland. Liv døde i en bilulykke i Spania 7. november 1986. Hans andre kone var hans 32 år yngre sekretær Ellen Ugland fra Arendal. De giftet seg 15. mai 1989.

Ugland død 28. mars 2010 i en alder av 89 år. Han ble begravet 7. april, og seremonien ble holdt i Fjære kirke. Det var blomsterkranser fra blant andre Norges fotballforbund, Det Norske Veritas og Norges Bondelag. Etter begravelsen ble det holdt en minnestund i Vikkilen for nære venner og familie.

Politisk engasjement
--------------------

Han var ordfører for Høyre i Fjære kommune fra 1960 til 1968, og første ordfører i den sammenslåtte Grimstad kommune, valgt 16. oktober 1970. Han satt også på Aust-Agder fylkesting i fem perioder mellom 1960 og 1979. I 2009 ga han en gave på ti millioner kroner til Høyres valgfond.

Mesén
-----

Ugland var sterkt opptatt av lokalsamfunnet i Grimstad, og var støttespiller for Amazon Grimstad Fotballklubb og Fotballklubben Jerv. Han står bak *Johan Jørgen Uglands stipend*, som ble innstiftet i 1996, og som går til fotballspillere under 16 år i Grimstad. Han var selv en aktiv fotballspiller, og spilte på Jervs A-lag fra han var 17 til han var 42 år. Han var formann i klubben i to perioder, 1950-1952 og 1973-1977. Da Levermyr stadion mistet lisensen da Norges Friidrettsforbund mente den var for dårlig, lånte Ugland kommunen tyve millioner kroner for å oppruste tribuneanlegget slik at det skulle holde kravene fra Norges Fotballforbund. Utbyggingen begynte i 2009, og Ugland sa seg villig til å dekke inntil syv millioner av beløpet over tyve millioner. Omtrent en måned etter Uglands død vedtok kommunestyret i Grimstad å omdøpe Levermyr stadion til «J.J. Ugland Stadion – Levermyr».

I tillegg har Ugland vært en bidragsyter til Fjære menighet, spesielt ved vedlikehold av Fjære kirke, og oppussingen av Olavskilden like ved. Det var Uglands foreldre som skjenket kapellet til menigheten i sin tid. På Uglands 80-årsdag ga han penger til menigheten og kantoriet istedenfor at de skulle gi gaver til ham.

I 1998 ble han ridder av 1. klasse av St. Olavs Orden.[]

Arv
---

Johan Jørgen Ugland testamenterte mesteparten av sin formue på over tre milliarder til barnebarnet Knut Nikolai Tønnevold (f. 1986). Formuen blir i en periode frem til barnebarnet har fylt 35 styrt av et forvaltningsråd på tre personer som sto Johan Jørgen nær. Uglands kone Ellen Ugland arvet 45% av aksjene i konsernet. Barna til Ugland arvet pliktdelsarven på én million kroner, men de fikk alle 25 millioner kroner for aksjer de tidligere hadde i konsernet. Ved ligningen i 2009 var Ugland oppført med en personlig formue på 1,4 milliarder.

Verv (2010)
-----------

* J. J. Ugland- styreleder
* Ugland Marine Services – styreleder
* Ugland Bulk Carriers – styreleder
* Ugland Shipping – styreleder
* Ugland Construction – styreleder
* Ugland Bulk Transport – styreleder
* Ugland Gård – styreleder
* Ugland Marine – styreleder
* Ugland Marine Management – styreleder
* Skipsaksjeselskapet Kysten – styreleder
* AS Uglands Rederi – styreleder
* Ugland Barge Pool – styreleder
* J.J.Ugland Holding – styreleder
* Vikkilen Industri – nestleder

Litteratur
----------

* Dannevig, Birger: *Ugland, skipsbyggere – skipsførere – skipsredere gjennom 200 år*, 1972
* Dahl-Pedersen, Ellen K.: *Reder og bonde på Ugland*, Kilden forlag, 2001 (biografi)

Referanser
----------

1. ↑  Aftenposten - Skattelisten 2009[*død lenke*]
2. ↑  J.B.Ugland Holding - Historien om J.M. Ugland & Co
3. ↑  Dagens Næringsliv - Skipsreder Johan Jørgen Ugland er død
4. ↑  Proff.no - Jørgen J. Ugland[*død lenke*]
5. ↑  Dagens Næringsliv - Bestefar gav milliardene til Knut Nikolai (23)
6. ↑  Agderposten – Verdig farvel med Ugland
7. ↑  Agderpostens papirutgave s.6, 30. mars 2010
8. ↑  Høyre.no – Rekordhøyt bidrag til Høyres valgfond 2009 Arkivert 31. mars 2009 hos Wayback Machine.
9. ↑  Fvn - Skipsreder Johan J. Ugland er død
10. ↑  «Amazon FK - Johan Jørgen Uglands stipend». Arkivert fra originalen 6. mars 2016. Besøkt 29. mars 2010.
11. ↑  Agderpostens papirutgave s.7, 30. mars 2010
12. ↑  Agderpostens papirutgave s.9, 30. mars 2010
13. ↑  Agderpostens papirutgave s.9, 30. mars 2010
14. ↑  Agderposten - Ugland hedres på Levermyr 3. mai 2010
15. ↑  Agderpostens papirutgave s.8, 30. mars 2010
16. ↑  «NA24.no – Johan styrer familien fra graven». Arkivert fra originalen 18. juni 2010. Besøkt 15. juni 2010.
17. ↑  Dagens Næringsliv – Seiler sin egen sjø Arkivert 25. mai 2010 hos Wayback Machine.
18. ↑  «NA24.no – Johan styrer familien fra graven». Arkivert fra originalen 18. juni 2010. Besøkt 15. juni 2010.
19. ↑  Agderpostens papirutgave s.27, 3. juli 2010

|  |  |
| --- | --- |
| Oppslagsverk/autoritetsdata | Geni
 |